**Kockázatos kockáztatni a növényi károsítók behozatalát**

**A Nemzeti Adó- és Vámhivatal (NAV) és a Nemzeti Élelmiszerlánc-biztonsági Hivatal (Nébih) szakemberei 2018. szeptember 12-20. között négy alkalommal ellenőrizték az utasok csomagjait a Liszt Ferenc Nemzetközi Repülőtéren. A közös akció célja az volt, hogy felmérjék a személyi forgalommal járó növény-egészségügyi kockázatokat, egyúttal felhívják a figyelmet a 2019 decemberétől szigorodó uniós szabályozásra, amely a jövőben az utazóktól is felelős magatartást vár el a növényi károsítók terjedésének megakadályozása érdekében.**

Az Európai Unió jelenlegi, nyitott növény-egészségügyi rendszere nem írja elő az utazók csomagjainak kötelező ellenőrzését, ebből is adódik a személyforgalommal járó kockázat kiemelt jelentősége napjainkban. Az Európán kívüli területekről, főként Kelet- és Délkelet-Ázsiából hazánkba települt lakosság étkezési igényeiből, kertészeti kultúrájából fakadó termékbehozatal magában hordozza a nem honos károsítók behurcolásának kockázatát. Ehhez akár már egyetlen fertőzött növény is elegendő lehet.

A NAV és a Nébih között 2012 óta fennálló együttműködés részeként első alkalommal tavaly kezdeményezte a Nébih a növény-egészségügyi szempontból kockázatos származási országokból érkező utasok csomagjainak időszaki ellenőrzését. A hatóság – a tavalyi akció sikerén felbuzdulva – idén ősszel megismételte a repülőtéri utascsomag-ellenőrzést, melyben ez alkalommal az Érdi Járási Hivatal növényvédelmi felügyelői is részt vettek.

A növény-egészségügyi felügyelők elsősorban azt vizsgálták, hogy mely társadalmi csoportba tartozó utazók, honnan és milyen növényeket, növényi termékeket hoznak be poggyászukban Magyarországra, amelyekben fennmaradhatnak a nem honos károsítók. E tekintetben kritikus kiinduló országnak bizonyultak:

• Közel-Kelet: Törökország, Izrael, Egyiptom

• Kelet-, Dél-, Délkelet-Ázsia: főként India, Banglades, Kína, Vietnam, Thaiföld, Kambodzsa, Malajzia

• Afrika: Ghána, Nigéria, Uganda

• Közép-Amerika

• Új-Zéland

Az ellenőrzés során a vámhatóság együttműködésével 236 csomagot vizsgált át a Nébih, amiből 34 csomag tartalmazott növényt vagy növényi terméket, főként India, Izrael, Japán, Kína, Korea, Mongólia, Törökország és Nigéria területéről. A szakemberek 11 csomagban találtak növény-egészségügyi vizsgálatra kötelezett termékeket (pl. balzsamkörte (Momordica charantia L.), afrikai tojásgyümölcs (Solanum macrocarpon), mangó (Mangifera indica), citrusfélék), köztük ültetésre alkalmas növényeket és talajt, melyeket a hatóság megsemmisített.

Idén – a tavalyi ellenőrzés tapasztalataival összevetve – kevesebb növényt, illetve növényi terméket tartalmaztak az utazók csomagjai, mivel azok nagy része már itthon is beszerezhető. Az ellenőrzésre az utasok további szemléletformálása érdekében is szükség van, a Nébih ezzel is szeretné segíteni felkészülésüket az Európai Unió 2019 decemberében életbe lépő, szigorúbb növény-egészségügyi előírásainak betartására.

2018. október 9.

Nemzeti Élelmiszerlánc-biztonsági Hivatal